text: Formodet lejlighedsbrand var bål i baggård
  07 juli 2015 kl. 21.08
  Tre brandbiler med udrykning, ambulance, politibiler med blå blink og en fæl, brændt lugt.
  Det fik tirsdag aften omkring 22.50 mange beboere nær krydset Agtrupvej/Haderslevvej i Kolding til at følge med fra stuevinduerne og gå nysgerrigt på gaden.
  Men det der var alarmeret som en formodet lejlighedsbrand, viste sig i stedet at være et bål i en baggård på Agtrupvej, oplyser politiet til TV SYD.
  Ilden blev slukket, alarmen blev afblæst og opbudet af udrykningskøretøjer kunne kort efter forlade stedet.
  Bekymrede borgere fulgte situationen fra deres lejligheder, mens nysgerrige beboere på gaden spurgte hinanden "Jeg bor lige i nærheden - hvad sker der?". Indenda havde mange i området bemærket en grim, brændt lugt. "Lugten af brændt gummi", oplyste et vidne til TV SYD.
  Et andet øjenvidne beretter til TV SYD, at flere af de ældre på det nærliggende plejecenter Dreyershus havde spurgt plejepersonalet til hændelsen.
  Bålet er slukket, regnen klarer det sidste og borgerne i området kan gå roligt i seng.
  